SønderjyskE har besøg af den tidligere Werder Bremen-keeper Sebastian Mielitz, der er på kontrakt i Greuther Fürth.

SønderjyskE har Lukas Fernandes, Marin Skender og Patrick Born som alternativer til sin målmandspost, og i denne uge tester klubben endnu en fremtidig mulighed.

Det er den 27-årige Sebastian Mielitz, der tidligere har stået 62 Bundesliga-kampe i Werder Bremen, men nu er på kontrakt i 2. Bundesliga-klubben Greuther Fürth, hvor han var fast mand i sidste sæson, men slet ikke har spillet i denne.

- Det er en målmand fra Greuther Fürth, der har erfaring fra både 1. og 2. Bundesliga. Han har et ganske fint cv, og nu har Greuther Fürth givet os mulighed for at se nærmere på ham, siger SønderjyskE’s sportschef Hans Jørgen Haysen til jv.dk.

Mielitz har kontraktudløb til sommer. Det samme har iøvrigt Skender og Born.